  Майя Бывальцева Россиысь финн-угор калыкъёслэн ассоциацизылэн VII ӧтчамзы шуркынмонлэн кыкетӥ ӝыныяз Мордовилэн шоркараз Саранск карын ортчоз. Сыӵе ӵектонлы огазеяськонлэн президиумезлэн вань ёзчиосыз солы дурбасьтӥзы. Со сярысь Ассоциацилэн «ВКонтакте» мерлыко вотэсысь огиназ ивортӥзы. 28-тӥ куарусёнэ Россиысь финн-угор калыкъёслэн ассоциацизылэн Кенешлэн президиумезлэн кенешонэз ортчиз, сое огазеяськонлэн тӧроез Пётр Тултаев нуиз. Онлайн амалэн ужрадэ Марий Элысь, Удмуртиысь, Карелиысь, Комиысь, Ненец автоном округысь, Пермь шаерысь ёзчиосыз пыриськизы. Вераськон ӧтчамез радъян ужпумъёс сярысь мынӥз. Азьвылгес Мордовилэн тӧроез Артём Здунов ӧтчамез улосвылын ортчытонлы дурбасьтӥз. Тодэ вайытом, туэ инвожо кутсконын Ижкарын Финн-угор калыкъёслэн нырысетӥ огъяросси форумзы ортчиз, отын веразы вал Ассоциацилэн ӧтчамез Карелилэн шоркараз Петрозаводскын ортчытыны малпало вал.  Тегъёс: Мерлык Удмуртия Россия финн-угоркалыкъёс  